Document ID: 32006D0678

ODLOČBA KOMISIJE
z dne 3. oktobra 2006
o finančnih posledicah v okviru obračuna izdatkov, financiranih iz Jamstvenega oddelka Evropskega kmetijskega usmerjevalnega in jamstvenega sklada, v določenih primerih nepravilnosti s strani gospodarskih subjektov
(notificirano pod dokumentarno številko C(2006) 4324)
(Besedila v angleškem, francoskem, italijanskem, nemškem, nizozemskem, portugalskem in španskem jeziku so edina verodostojna)
(2006/678/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (EGS) št. 729/70 z dne 21. aprila 1970 o financiranju skupne kmetijske politike (1) in zlasti člena 8(2) Uredbe,
po posvetovanju z Odborom Sklada,
ob upoštevanju naslednjega:
(1)
Člen 8(1)c Uredbe (EGS) št. 729/70 določa, da države članice sprejmejo ukrepe, potrebne za izterjavo zneskov, izgubljenih zaradi nepravilnosti ali malomarnosti. V skladu s členom 8(2) Uredbe (EGS) št. 729/70, če se zneski v celoti ne izterjajo, nosi finančne posledice nepravilnosti ali malomarnosti Skupnost, kar ne velja za posledice zaradi nepravilnosti ali malomarnosti, ki jih je mogoče pripisati upravam in ustanovam držav članic.
(2)
V svojih sodbah v zadevah C-34/89 Italija proti Komisiji (2), C-54/95 Nemčija proti Komisiji (3) in C-277/98 Francija proti Komisiji (4) je Sodišče odločilo, da morajo države članice takoj sprejeti ukrepe za odpravljanje nepravilnosti. Iz sodbe v zadevi C-34/89 izhaja zlasti, da država članica v obdobju štirih let od trenutka prve navedbe nepravilnosti ne sme biti neaktivna (5). V navedenem obdobju je treba običajno opraviti preiskavo in sprejeti odločitev o začetku postopka za izterjavo. V zadevi C-54/95 je sodišče navedlo, da mora država članica načeloma začeti s postopkom za izterjavo v roku enega leta po tem, ko so znana vsa pomembna dejstva v zvezi z nepravilnostjo.
(3)
Do zdaj je Komisija ocenila postopke za izterjavo, ki jih opravljajo države članice v zvezi z nepravilnostmi, ki so bile v skladu z Uredbo Sveta (EGS) št. 595/91 z dne 4. marca 1991 o nepravilnostih in povračilu napačno izplačanih vsot v zvezi s financiranjem skupne kmetijske politike ter o ustanovitvi informacijskega sistema na tem področju in razveljavitvi Uredbe (EGS) št. 283/72 (6) sporočene pred 1. januarjem 1999 in se nanašajo na zneske v višini nad 500 000 EUR, da se v skladu s členom 8(2) Uredbe (EGS) št. 729/70 odloči o finančnih posledicah navedenih nepravilnosti. Pri tem je Komisija uporabila postopek, določen v členu 5 navedene uredbe in členu 8 Uredbe Komisije (ES) št. 1663/95 z dne 7. julija 1995 o določitvi podrobnih pravil za uporabo Uredbe Sveta (EGS) št. 729/70 v zvezi s postopkom za potrditev obračuna Jamstvenega oddelka EKUJS (7).
(4)
Preverjanja in dvostranske razprave z državami članicami so pokazali, da v nekaterih primerih države članice niso ukrepale dovolj hitro in skrbno. Zato se finančne posledice neizterjanih zneskov v takšnih primerih ne smejo kriti iz proračuna Skupnosti.
(5)
V vseh ostalih primerih se morajo finančne posledice proučenih nepravilnosti kriti iz proračuna Skupnosti.
(6)
Primeri, sporočeni v skladu z Uredbo (EGS) št. 595/91, pri katerih so bila neupravičena plačila v celoti izterjana ali pri katerih je bilo ugotovljeno, da neupravičena plačila niso bila opravljena, se odstranijo s seznama poročil iz členov 3 in 5 navedene uredbe.
(7)
Komisija je v zbirnem poročilu obvestila države članice o zneskih, ki se izključijo iz financiranja Skupnosti, in o vzrokih, na podlagi katerih se odloči o takšni izključitvi -
SPREJELA NASLEDNJO ODLOČBO:
Člen 1
Primeri, našteti v Prilogi I, so s tem zaključeni in ustrezni zneski gredo v breme zadevne države članice.
Člen 2
Primeri, našteti v Prilogi II, so s tem zaključeni in ustrezni zneski gredo v breme proračuna Skupnosti.
Člen 3
Primeri, našteti v Prilogi III, se odstranijo s seznama poročil iz členov 3 in 5 Uredbe (EGS) št. 595/91.
Člen 4
Ta odločba je naslovljena na Zvezno republiko Nemčijo, Kraljevino Španijo, Francosko republiko, Italijansko republiko, Kraljevino Nizozemsko, Portugalsko republiko ter Združeno kraljestvo Velike Britanije in Severne Irske.
V Bruslju, 3. oktobra 2006

Labels: 11
15
4
18